Document ID: 32004R2117

NÕUKOGU MÄÄRUS (EÜ) nr 2117/2004,
7. detsember 2004,
millega pikendatakse komisjoni otsusega nr 2730/2000/ESTÜ kehtestatud dumpinguvastase tollimaksu peatamise tähtaega Hiina Rahvavabariigist pärit tükilise kivisöekoksi, mille tüki läbimõõt on üle 80 mm, impordi suhtes
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, (1) (edaspidi “algmäärus”), eriti selle artikli 14 lõiget 4,
võttes arvesse komisjoni ettepanekut, mis esitati pärast konsulteerimist nõuandekomiteega,
ning arvestades järgmist:
A. ANALÜÜSI KÄIK
(1)
Komisjon kehtestas otsusega 2730/2000/ESTÜ (2) lõpliku dumpinguvastase tollimaksu määraga 32,6 eurot tonni kohta Hiina Rahvavabariigist (HRV) pärit tükilise kivisöekoksi, mille tüki läbimõõt on üle 80 mm (“koks 80+”) ja mis kuulub CN-koodi ex 2704 00 19 (TARICi koodi 2704001910) alla, impordi suhtes.
(2)
Komisjon peatas otsusega 2004/264/EÜ (3) lõpliku dumpinguvastase tollimaksu üheksaks kuuks alates 20. märtsist 2004.
B. PEATAMISE TÄHTAJA PIKENDAMISE PÕHJENDUSED
(3)
Algmääruse artikli 14 lõikes 4 on sätestatud dumpinguvastaste meetmete peatamise võimalus ühenduse huvides lähtuvalt olukorrast, et turu tingimused on ajutiselt sel määral muutunud, et peatamise tagajärjel on kahju jätkumine ebatõenäoline. Dumpinguvastaseid meetmeid võib komisjoni otsusega peatada üheksaks kuuks. Algmääruse artikli 14 lõikes 4 on täpsustatud, et peatamise tähtaega võib pikendada veel kõige rohkem ühe aasta võrra, kui nõukogu komisjoni ettepaneku põhjal nii otsustab.
(4)
Pärast lõpliku dumpinguvastase tollimaksu peatamise otsust, on komisjon vastavalt otsuse põhjendusele 15 jätkanud koksi 80+ turuolukorra seiret. Lisaks HRV-st pärit impordi analüüsile saadeti kõikidele asjaomastele isikutele ka küsimustik teabenõudega tootmise, müügi kohta ühenduse turul mahtude ja hindade lõikes ja tasuvuse näitajate kohta 2003. aastal ning 2004. aasta esimese kuue kuu jooksul.
(5)
Vastuseid saadi nii kaebuse esitanud kui (toodet) kasutavalt tööstusharult. Koostööd tegid neli ühenduse tootjat: kolm EL-15 riigist (kaebuse esitanud tööstusharu) ja üks Poola tootja. Koostööd tegid ka kaksteist äriühingut, mis esindasid nii kivivilla tootjaid kui ka valutööstusi.
(6)
HRV-st ühendusse imporditavate mahtude puhul leiti, et 2004. aasta esimese kuue kuu jooksul vähenes vaatlusaluse toote impordi maht 4 % võrra võrreldes 2003. aasta sama ajaga. Eelmiste aastate kogemusele toetudes näib, et teisel poolaastal imporditakse tavaliselt rohkem. 2004. aasta jaanuari ja juuni vahelise perioodi ning 2003. aasta kuue viimase kuu vaheline impordimahtude võrdlus näitab tõepoolest vähenemist 11 % võrra.
(7)
Koksi 80+ keskmine hind 2004. aasta kuue esimese kuu jooksul tõusis 107 % võrreldes 2003. aasta keskmise hinnaga. Keskmiselt oli ühiku hind 124 eurot tonni kohta 2003. aastal ja 256 eurot tonni kohta 2004. aasta esimese kuue kuu jooksul. 2004. aasta esimese viie kuu jooksul täheldati väikest hinnatõusu 110 eurolt 140 eoroni ja juunis tõusis hind 403 euroni.
(8)
Esialgse uurimise ajal olid HRV põhikonkurendid Poola ja Tšehhi Vabariik. Eurostati andmetel moodustas koguimport nendest riikidest 2003. aastal 924 602 tonni, samal ajal kui HRV-st imporditi 318 005 tonni. Need riigid on nüüd osa ühenduse tööstusharust ja nende andmed on võetud arvesse.
(9)
Ühenduse tootjate (EL-15) toodang tõusis 2003. aasta 442 397 tonnilt 2004. aastal arvatavalt 543 920 tonnile, st 23 % võrra. Samal ajal kasvasid müügimahud 35 % ja hinnad 8 %. Ühenduse tööstus näib olevat hakanud suhteliselt hästi välja tulema varasemast kahjulikust olukorrast, sest keskmine kasum oli 2003. aastal 8,5 % ja 2004. aasta juuni lõpuks 12,4 %.
(10)
Uute EL liikmesriikide puhul on koksi 80+ tootmine koondunud põhiliselt Poolasse ja Tšehhi Vabariiki. Üks Poola tootjatest osales kõnealuses protsessis. EL-25 äriühingute toodang kasvas 2004. aastal 30 % võrreldes 2003. aastaga. Samal ajal kasvasid müügimahud 39 % ja müügihinnad 12 %. EL-25 tootjate keskmine kasum oli 2003. aastal 13 % ja 2004. aastal 19,1 %.
(11)
HRV-st tarbiva tööstuse poolt imporditud koksi 80+ hinnad tõusid 143 eurolt tonni kohta 2003. aastal 255 euroni tonni kohta 2004. aastal (aprill-juuni), st 78 %. Nimetatud tarbijate poolt ostetud Hiina koksi maht vähenes 158 730 tonnilt 2003. aastal hinnanguliselt mahuni 65 114 tonni aastal 2004, st 59 % võrra.
(12)
Tarbijad jäävad selle juurde, et koksi 80+ pakkumine ei rahulda ühenduse turu nõudlust, hoolimata ühenduse tööstuse toodangu ja müügi märkimisväärsest kasvust. Lisaks sellele väidavad nad, et Hiina koksi 80+ ei ole piisavates kogustes saadaval ja ka saadaolev on väga kõrge hinnaga.
C. JÄRELDUS
(13)
Eespool kirjeldatust nähtub, et turul valitseb sama olukord nagu meetmete peatamise ajal. Võttes arvesse ajutist muutust turutingimustes ja eriti vaatlusaluse toote kõrget hinnataset, mis on tunduvalt kõrgemal kahjustavast tasemest, mida näitas esialgne uurimine, ning asjaolu, et koksi 80+ ei tarnita piisaval määral, järeldati, et HRV-st imporditav koks 80+ ei suuda tekitada ühenduse tööstusele hetkel valitsevatel tingimustel enam kahju ja peatamise tähtaja pikendamine oleks ühenduse huvides. Seega on peatamise tingimused jätkuvalt täidetud.
(14)
Lähtuvalt eespool kirjeldatust tehakse ettepanek, mille kohaselt tuleks rakendada dumpinguvastase tollimaksu peatamist kivisöekoksi, mille läbimõõt on üle 80 mm, impordi suhtes üheks aastaks, vastavalt algmääruse artikli 14 lõikele 4.
(15)
Tuleks märkida, et sellise pikendatud peatamise tähtaja lõppemisel aegub kehtiv dumpinguvastane tollimaks, kui ei esitata aegumise läbivaatamise taotlust.
(16)
Huvitatud isikuid teavitati olulistest faktidest ja kaalutlustest, mille põhjal sellele järeldusele jõuti. Kuna koksiturg on väga ebastabiilne, taotles ühenduse tööstusharu dumpinguvastase tollimaksu senise üheksakuulise tähtaja pikendamist. Seoses sellega leiti, et lühem periood ei ole kõnealuses olukorras õigustatud, sest vastavalt algmääruse artikli 14 lõikele 4 võib meetmed igal ajal pärast konsulteerimist taas kasutusele võtta, kui tollimaksu peatamise põhjus on lakanud olemast.
(17)
Peatamise tähtaja vältel jätkab komisjon koksi 80+ ühendusse importimise arengu seiret,
ON VASTU VÕTNUD KÄESOLEVA MÄÄRUSE:
Artikkel 1
Komisjoni otsusega 2730/2000/ESTÜ kehtestatud lõpliku dumpinguvastase tollimaksu peatamise tähtaega pikendatakse kuni 2005. aasta 15. detsembrini.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. detsember 2004

Labels: 3
4
18
14